text: विदेश में फिल्म की वितरक ग्रैंड शोबिज एंड एंटरटेनमेंट लिमिटेड के सह संस्थापक रोहित शेलातकर ने कहा, ‘‘फिल्म सीबीएफसी के साथ टकराव के जरिए रचनात्मक कलाकारों और फिल्मकारों की अभिव्यक्ति की आजादी से जुड़ा एक आंदोलन बन गयी और साथ ही यह यथार्थवादी सिनेमा का मनोरंजन पक्ष दिखाती है।’’ उन्होंने कहा कि सीबीएफसी के साथ विवाद के बाद भारतीय सिनेमा से जुड़ा एक ऐतिहासिक फैसला आया। शेलातकर ने स्वीकार किया कि विवाद ने फिल्म को ब्रिटेन में चर्चाओं में लाने में मदद की। अभिषेक चौबे द्वारा निर्देशित और अनुराग कश्यप की फैंटम फिल्म्स एवं एकता कपूर की बालाजी टेलीफिल्म्स द्वारा निर्मित फिल्म पंजाब में मादक पदार्थ की लत की समस्या पर आधारित है।